b'\n_START_ARTICLE_\nRazmno\xc5\xbeevalni sistem\n_START_PARAGRAPH_\nRazmno\xc5\xbeevalni sistem je sistem organov pri vi\xc5\xa1jih organizmih, ki ima vlogo razmno\xc5\xbeevanja - produkcije potomcev. Pri skupinah organizmov, ki se razmno\xc5\xbeujejo spolno in imajo razli\xc4\x8dna spola, se lahko njihova zgradba med spoloma zelo razlikuje glede na vlogo, ki jo ima vsak spol pri kombiniranju dednega materiala star\xc5\xa1ev. Po tej zna\xc4\x8dilnosti se razmno\xc5\xbeevalni sistem lo\xc4\x8di od vseh drugih organskih sistemov, njegova posebnost pa je tudi, da ni nujen za pre\xc5\xbeivetje osebka._NEWLINE_Ve\xc4\x8dina vreten\xc4\x8darjev ima v grobem enako zgradbo razmno\xc5\xbeevalnega sistema, ki ga sestavljajo spolne \xc5\xbeleze in njihova izvodila. Natan\xc4\x8dnej\xc5\xa1a zgradba pa je odvisna od strategije razmno\xc5\xbeevanja in zahtev okolja ter se med razli\xc4\x8dnimi skupinami mo\xc4\x8dno razlikuje.\n_START_SECTION_\nRazmno\xc5\xbeevalni sistem pri sesalcih\n_START_PARAGRAPH_\nSesalci, vklju\xc4\x8dno s \xc4\x8dlovekom, imajo notranjo oploditev, pri kateri samec (mo\xc5\xa1ki) vstavi penis v vagino samice (\xc5\xbeenske), kjer ejakulira spermo, ki vsebuje mo\xc5\xa1ke spolne celice - semen\xc4\x8dice. Semen\xc4\x8dice nato potujejo skozi maternico v jajcevod do jaj\xc4\x8dec, ki jih izlo\xc4\x8da jaj\xc4\x8dnik. V jajcevodu pride do oploditve, nastali zarodek nato potuje do maternice, kjer se ugnezdi in pri\xc4\x8dne dobivati hranilne snovi od matere. Samci mnogih sesalcev imajo za razliko od \xc4\x8dloveka stalno trden penis z lastno kostjo (bakulumom), ki je do erekcije spravljen v telesu, poleg tega pa ima ve\xc4\x8dina sesalcev dolo\xc4\x8dena obdobja plodnosti v letu. Nekateri sesalci, npr. sloni, imajo moda globoko v trebu\xc5\xa1ni votlini, pri drugih (med njimi \xc4\x8dloveku) pa so moda spu\xc5\xa1\xc4\x8dena v mo\xc5\xa1njo (skrotum) izven trebu\xc5\xa1ne votline._NEWLINE_Posebnost so vre\xc4\x8darji, pri katerih imajo samice dve vagini, ki se navzven odpirata z eno odprtino, a vodita v lo\xc4\x8dena dela maternice. Skladno s tem imajo samci dvoro\xc5\xbeen penis, ki se ujema z odprtinama. Zarodek ve\xc4\x8dino razvoja opravi v zunanji vre\xc4\x8di, v kateri so seski za sesanje mleka.\n_START_SECTION_\nRazmno\xc5\xbeevalni sistem pri drugih \xc5\xbeivalih\n_START_PARAGRAPH_\nVe\xc4\x8dina ostalih vreten\xc4\x8darjev nima zunanjih spolnih organov, pa tudi ne maternice, saj se zarodki razvijajo v jajcih. Jaj\xc4\x8dnik izlo\xc4\x8da jaj\xc4\x8deca v jajcevod, ki se odpira neposredno v kloako. Jaj\xc4\x8dni ovoj izlo\xc4\x8dajo \xc5\xbeleze ob jajcevodu. Kloaka slu\xc5\xbei izmenjavi spolnih celic in je tudi del sistema izlo\xc4\x8dal ter zadnji del prebavil. Pri pti\xc4\x8dih spolni odnos poteka tako, da samec in samica pritisneta kloaki skupaj, nakar samec izbrizga semensko teko\xc4\x8dino v sami\xc4\x8dino kloako. Podobno zgradbo razmno\xc5\xbeevalnega sistema imajo stokovci, ki so posebnost med sesalci._NEWLINE_Samci nekaterih pti\xc4\x8dev in ve\xc4\x8dine plazilcev imajo strukturo, podobno penisu, ki jo med spolnim odnosom vstavijo v kloako. Drugi vreten\xc4\x8darji - ribe in dvo\xc5\xbeivke imajo z redkimi izjemami zunanjo oploditev. Samica izle\xc5\xbee jajca v vodo, samec pa v bli\xc5\xbeino izbrizga spermo, ki jih oplodi._NEWLINE_Nevreten\xc4\x8darji imajo izredno raznolike razmno\xc5\xbeevalne sisteme in jim je skupno kve\xc4\x8djemu to, da le\xc5\xbeejo jajca. Razen glavono\xc5\xbecev in \xc4\x8dlenono\xc5\xbecev so ve\xc4\x8dinoma dvospolniki in imajo zunanjo oploditev.'